### ΟΜΗΡΟΥ ΟΔΥΣΣΕΙΑ

### α 361-497

**Στόχοι**: οι μαθητές:

* να κατανοήσουν το περιεχόμενο της ενότητας
* να κρίνουν το ήθος της Πηνελόπης και το ήθος Τηλέμαχου, Αντίνοου, Ευρύμαχου
* να γνωρίσουν το επάγγελμα και τη θέση του αοιδού
* να διακρίνουν τη θέση των δούλων
* να κατανοήσουν το πρόβλημα της διαδοχής της βασιλικής εξουσίας.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Θαρραλέα αντιμετώπιση των Μνηστήρων από τον Τηλέμαχο)

**3. Ποιο καινούριο πρόσωπο εμφανίζεται στην ενότητα; Ποια είναι τα υπόλοιπα πρόσωπα;** (η Πηνελόπη – Τηλέμαχος, Μνηστήρες / Αντίνοος και Ευρύμαχος, Ευρύκλεια)

**4. Να βρείτε τις σκηνές της ενότητας.** (α) 361-364: οι Μνηστήρες και ο Τηλέμαχος, στην αίθουσα του μεγάρου, ακούνε το τραγούδι του Φήμιου / συνεχίζεται η ίδια σκηνή από τον στ. 354 – β) 364-368-400: κάθοδος της Πηνελόπης από τον επάνω όροφο, συνοδευόμενης από δύο δούλες, και είσοδός της στην αίθουσα / αρχιτεκτονικά στοιχεία του μυκηναϊκού ανακτόρου – γ) 401-406: η Πηνελόπη επιστρέφει, με τις δούλες, στο δωμάτιό της – δ) 407-467: ο Τηλέμαχος και οι Μνηστήρες / Αντίνοος και Ευρύμαχος στην αίθουσα – ε) 473-487: ο Τηλέμαχος συνοδευόμενος από την Ευρύκλεια πηγαίνει στο δωμάτιό του / αρχιτεκτονικά στοιχεία του μυκηναϊκού ανακτόρου – στ) 496-497: ο Τηλέμαχος μόνος του ξαγρυπνά στο δωμάτιό του)

**5. Ποιο αίτιο προκαλεί την εμφάνιση της Πηνελόπης;** (το τραγούδι του Φήμιου)

**6. Ποιος ήταν ο Φήμιος, ποια η ιδιότητά του και ποια η θέση του στο παλάτι;** (ο αοιδός στο παλάτι της Ιθάκης – 361-365, 374-379, 385-386, 391-392, 413-414 και 171-173: οι αοιδοί τραγουδούσαν με τη συνοδεία φόρμιγγας / κιθάρας, αυτοσχεδιάζοντας, για τα κατορθώματα ανθρώπων και θεών και για νόστους – η απήχηση των τραγουδιών τους ήταν μεγάλη / *τον ακούν με τη σιωπή τους* / *να θέλγεις* / *γνώριμα τραγούδια* – η θέση τους στο παλάτι ιδιαίτερη / *φημισμένος* – οι αοιδοί ανήκαν στην τάξη των «δημιουργών» – ο Φήμιος ήταν και ένας από τους 108 μνηστήρες)

**7. Πώς εμφανίζεται η Πηνελόπη;** (364-373: συνοδευόμενη από δύο δούλες / «αμφιπόλους» κατεβαίνει τη σκάλα και εισέρχεται στην αίθουσα-στήνεται σε μια από τις τέσσερις κολόνες της εστίας, που στηρίζουν τη στέγη / αρχιτεκτονικά στοιχεία του μυκηναϊκού ανακτόρου / βλ. εικόνες σσ. 43 και 37 – με τον πέπλο της καλύπτει ελαφρώς το πρόσωπό της – εμφάνιση μεγαλοπρεπής, γοητευτική, θεαματική, όμορφη και ποθητή γυναίκα / βλ. αντίδραση των μνηστήρων, στ.407-409 / κίνηση, θεατρικότητα – ήθος: σοβαρή, συνετή / *σκεφτική και φρόνιμη*, σεμνή)

**8. Σε ποιον απευθύνεται η Πηνελόπη και τι ζητάει;** (373-383: στον Φήμιο – με προστακτικό τόνο, να σταματήσει το συγκεκριμένο τραγούδι / και να τραγουδήσει κάποιο άλλο / γιατί αυτό της προκαλεί απέραντη θλίψη και πόνο, καθώς αναφέρεται στον νόστο των Αχαιών και της θυμίζει τον άντρα της, που τόσο ποθεί και της λείπει – ήθος: συγκινημένη, λυπημένη, θλιμμένη, στενοχωρημένη, αγαπάει τον άντρα της, πιστή / σύμβολο συζυγικής πίστης)

**9. Πώς απαντάει ο Τηλέμαχος στην Πηνελόπη; Πώς χαρακτηρίζεται από τα λόγια του και τις αντιδράσεις των άλλων;** (384-400: της λέει ότι δεν μπορεί να δίνει τέτοια εντολή στον αοιδό – δε φταίει ο αοιδός με το τραγούδι του, αλλά ο Δίας που στέλνει στους ανθρώπους συμφορές / οι θεοί καθορίζουν τη μοίρα των ανθρώπων – της ζητάει να επιδείξει θάρρος και ψυχραιμία – την προτρέπει να επιστρέψει στο δωμάτιό της κι εκεί να ασχοληθεί με τις γυναικείες ασχολίες: ρόκα και αργαλειό, δίνοντας τις ανάλογες εντολές στις δούλες – ο λόγος είναι φροντίδα των αντρών και κυρίως του Τηλέμαχου μέσα στο παλάτι / αυτός είναι «ο άντρας του σπιτιού» / θέση της γυναίκας στην ομηρική κοινωνία – ήθος: αποφασιστικός, δυναμικός, ώριμος, υπεύθυνος άντρας – βλ. 401: εξαιτίας της αλλαγής του ήθους του)

**10. Σε ποιους απευθύνεται ο Τηλέμαχος μετά την αποχώρηση της μητέρας του, και τι λέει; Πώς χαρακτηρίζεται από τα λόγια του και τις αντιδράσεις των άλλων;** (410-424: στους μνηστήρες – ασκεί κριτική στη συμπεριφορά τους – προαναγγέλλει ότι την επόμενη μέρα θα συγκαλέσει συνέλευση των Ιθακησίων, όπου δημοσίως θα απαιτήσει να φύγουν οι Μνηστήρες από το παλάτι – αν δεν το πράξουν, τότε τους περιμένει η τιμωρία τους / εκδίκηση από τον Τηλέμαχο, με τη βοήθεια του Δία / προοικονομία της μνηστηροφονίας – ήθος: θαρραλέος, δυναμικός, αποφασιστικός, τολμηρός, επιθετικός προς τους μνηστήρες → προκαλεί την αντίδρασή τους → 425-426: αιφνιδιάζονται, απορούν, ενοχλούνται, εξαιτίας της αλλαγής του ήθους του Τηλέμαχου)

**11. Ποιος από τους Μνηστήρες του απαντάει; Γιατί αυτός; Τι λέει και πώς χαρακτηρίζεται από τα λόγια του;** (427-431: ο Αντίνοος – αρχηγός των μνηστήρων – τον ειρωνεύεται για την παρρησία του και εύχεται / καταριέται να μη διαδεχτεί ποτέ ο Τηλέμαχος τον πατέρα του στη βασιλεία / κληρονομική διαδοχή στην εξουσία – ήθος: είρων, επιθετικός, σκληρός, προσβλητικός)

**12. Τι απαντάει ο Τηλέμαχος στον Αντίνοο; Ποιο είναι το ήθος του;** (432-444: εκφράζει την ευαρέσκειά του να γίνει ο βασιλιάς του τόπου, γιατί αυτό συνεπάγεται μεγάλη δόξα, τιμή και πλούτη – ωστόσο υπάρχουν και άλλοι που θα μπορούσαν να βασιλεύσουν στην Ιθάκη, αφού ο Οδυσσέας είναι νεκρός / κλονίζεται η κληρονομικότητα της βασιλείας → διαδοχή από ευγενείς άλλου οίκου / πβ. και 272-279, 303-308, 324-325 – ήθος: ψύχραιμος, ώριμος, μετριοπαθής)

**13. Ποιος μνηστήρας παίρνει τον λόγο στη συνέχεια; Τι λέει στον Τηλέμαχο και πώς χαρακτηρίζεται από τα λόγια του;** (445-458: ο Ευρύμαχος – προσπαθεί να χαμηλώσει τους τόνους της συζήτησης, λέγοντας ότι το θέμα της βασιλείας εξαρτάται από την κρίση των θεών – διαβεβαιώνει τον Τηλέμαχο ότι σε αυτόν ανήκουν τα κτήματα και η περιουσία του παλατιού – ρωτά για τον επισκέπτη / Αθηνά-Μέντη, ποιος ήταν και τι ήθελε, μήπως έφερε κάποιο μήνυμα για τον Οδυσσέα – ήθος: ηπιότερος σε σχέση με τον Αντίνοο, αλλά διπλωμάτης, υποκριτής, είρων, ύπουλος, κρυψίνους)

**14. Πώς απαντά ο Τηλέμαχος στον Ευρύμαχο;** (459-466: λέει ότι γι’ αυτόν ο νόστος του πατέρα του είναι τελειωμένη υπόθεση – δεν εμπιστεύεται κανένα μήνυμα και καμία μαντεία για την τύχη του πατέρα του / αμφισβήτηση της μαντικής – όσο για τον ξένο, δίνει στοιχεία της ταυτότητάς του / πβ. και 199-200 / επανάληψη στίχων = στοιχείο προφορικότητας των επών – ήθος: ρεαλιστής, διπλωμάτης)

**15. Τι κάνει ο Τηλέμαχος μετά την αποχώρηση των Μνηστήρων;** (473-497: συνοδευόμενος από την Ευρύκλεια πηγαίνει στο δωμάτιό του, χτισμένο ξεχωριστά γι’ αυτόν, με πρόσοψη στην αυλή / αρχιτεκτονικά στοιχεία του μυκηναϊκού ανακτόρου – ξαπλώνει αλλά μένει άγρυπνος όλη τη νύχτα, γιατί σκέφτεται αυτά που του είπε η Αθηνά να κάνει / το σχέδιο της Αθηνάς γίνεται σχέδιο του Τηλέμαχου – ήθος: προβληματισμένος, σκεφτικός, αγχωμένος – σχέση με την Ευρύκλεια: πολύ στενή / *υπόδειγμα αφοσίωσης* / *τόσο πολύ τον αγαπούσε, όσο καμιά από τις άλλες δούλες, γιατί τον είχε αναθρέψει από μωρό* / ιδιαίτερη θέση της Ευρύκλειας → τροφός και του Τηλέμαχου και του Οδυσσέα *–* δούλοι: α) 443-444: «δορίκτητοι» / αιχμάλωτοι πολέμου και β) 480-481: «ωνητοί» / αγορασμένοι → πιο έμπιστα πρόσωπα / βλ. και σχόλιο 16 σχολ. εγχ. / πβ. και 397-399, 368, 372, 123-126, 154-166 )

**Εδώ τελειώνει και η 1η μέρα της Οδύσσειας.**

### Εργασίες:

1) Να περιγράψετε την εμφάνιση της Πηνελόπης και την εντύπωση που προκαλεί στους μνηστήρες.

2) Να ηθογραφήσετε την Πηνελόπη, τον Τηλέμαχο, τον Αντίνοο, τον Ευρύμαχο, από τα λόγια τους.

3) Να περιγράψετε τα συναισθήματα της Πηνελόπης για τον Οδυσσέα και τον τρόπο με τον οποίο τα εκδηλώνει.

4) Ποιες πληροφορίες για τους αοιδούς δίνει η ενότητα;

5) Ποιες πληροφορίες για τους δούλους δίνει η ενότητα;

6) Περιγράψτε ή ζωγραφίστε την Πηνελόπη, όπως παρουσιάζεται σ’ αυτή την Ενότητα, και προσδιορίστε το ήθος της. (σχολ. εγχ. σ. 43)

7) Την αλλαγή του Tηλέμαχου δεν την περιγράφει ο ποιητής, τη δείχνει με έμμεσους τρόπους. Εντοπίστε τους με φράσεις του κειμένου. (σχολ. εγχ. σ. 43)

8) O Aντίνοος και ο Eυρύμαχος είναι οι πιο σημαντικοί μνηστήρες· έχουν κοινές επιδιώξεις, διαφορετικό όμως ήθος. Προσδιορίστε το ήθος τους με βάση τους λόγους που απευθύνουν στον Tηλέμαχο. (σχολ. εγχ. σ. 43)

9) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.